Document ID: 32003L0113

Komisjoni direktiiv 2003/113/EÜ,
13. detsember 2003,
millega muudetakse nõukogu direktiivide 86/362/EMÜ, 86/363/EMÜ ja 90/642/EMÜ (vastavalt teraviljas, loomses toidus ja teatavates taimset päritolu saadustes, sealhulgas puu- ja köögiviljas, sisalduvate ja nende pinnal esinevate pestitsiidide jääkide piirnormide kehtestamise kohta) lisasid
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. juuli 1986. aasta direktiivi 86/362/EMÜ teraviljas sisalduvate ja nende pinnal esinevate pestitsiidijääkide lubatud piirnormide kehtestamise kohta, [1] viimati muudetud komisjoni direktiiviga 2003/62/EÜ, [2] eriti selle artiklit 10,
võttes arvesse nõukogu 24. juuli 1986. aasta direktiivi 86/363/EMÜ, millega kehtestatakse loomset päritolu toiduainetes ja nende pinnal esinevate pestitsiidijääkide lubatud piirnormid, [3] viimati muudetud direktiiviga 2003/60/EÜ, [4] eelkõige selle artiklit 10,
võttes arvesse nõukogu 27. novembri 1990. aasta direktiivi 90/642/EMÜ teatavates taimsetes saadustes, kaasa arvatud puu- ja köögiviljas, sisalduvate ja nende pinnal esinevate pestitsiidide jääkide piirnormide kehtestamise kohta, [5] viimati muudetud direktiiviga 2003/69/EÜ, [6] eriti selle artiklit 7,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [7] viimati muudetud direktiiviga 2003/84/EÜ, [8] eriti selle artikli 4 lõike 1 punkti f,
ning arvestades järgmist:
(1) Olemasolevad toimeained 2,4-DB, linuroon ja pendimetaliin kanti komisjoni direktiiviga 2003/31/EÜ [9] nõukogu direktiivi 91/414/EMÜ I lisasse.
(2) Uued toimeained imasamoks, oksasulfuroon, etoksüsulfuroon, foraamsulfuroon, oksadiargüül ja tsüatsofamiid kanti komisjoni direktiiviga 2003/23/EÜ [10] nõukogu direktiivi 91/414/EMÜ I lisasse.
(3) Asjaomane toimeaine on direktiivi 91/414/EMÜ I lisasse kantud kavandatud kasutusviisi kohta esitatud teabe hindamise alusel. Teatavad liikmesriigid on esitanud asjaomase teabe vastavalt direktiivi 91/414/EMÜ artikli 4 lõike 1 punktile f. Olemasolev teave on läbi vaadatud ning see on piisav, et lubada kindlaks määrata teatavate jääkide piirnormid.
(4) Kui ei ole kehtestatud ühenduse piirnormi või ajutist jääkide piirnormi, peavad liikmesriigid enne kõnealuseid toimeaineid sisaldavate taimekaitsevahendite lubamist kehtestama ajutised siseriiklikud piirnormid vastavalt direktiivi 91/414/EMÜ artikli 4 lõike 1 punktile f.
(5) Asjaomaste toimeainete lisamisega direktiivi 91/414/EMÜ I lisasse vormistati nende toimeainete tehnilised ja teaduslikud hinnangud komisjoni aruannetena. Nimetatud toimeainete hindamisaruanded vormistati nimetatud kuupäevadel punktide 1 ja 2 all märgitud komisjoni direktiivides. Need aruanded määrasid kindlaks nimetatud toimeainete aktsepteeritava päevadoosi (ADI) ja vajaduse korral akuutse standarddoosi. Tarbijate eluaegset kokkupuutumist asjaomase toimeainega on mõõdetud ja hinnatud vastavalt ühenduse menetlustele. Samuti on arvesse võetud Maailma Tervishoiuorganisatsiooni juhiseid [11] ja taimede teaduskomitee arvamust [12] kasutatava metoodika kohta. Järelduste kohaselt ei põhjusta kavandatud jääkide piirnormid kõnealuste aktsepteeritavate päevadooside ja akuutsete standarddooside ületamist.
(6) Tarbijate nõuetekohaseks kaitsmiseks kokkupuute eest taimekaitsevahendite loata kasutamisest tekkinud jääkainetega kehtestatakse ajutiseks jääkide piirnormiks asjakohastele toote ja pestitsiidi kombinatsioonidele alumine määramispiir.
(7) Selliste ajutiste piirnormide kehtestamine ühenduse tasandil ei takista liikmesriikidel kehtestada ajutisi jääkide piirnorme vastavalt direktiivi 91/414/EMÜ artikli 4 lõike 1 punktile f ja nimetatud direktiivi VI lisale. Nelja aastat peetakse asjaomase toimeaine edasiste kasutusviiside lubamiseks piisavaks. Pärast seda peaksid jääkide piirnormid muutuma lõplikuks.
(8) Kõik kõnealuste taimekaitsevahendite kasutamisest tekkinud jäägid tuleb lisada direktiivide 86/362/EMÜ, 86/363/EMÜ ja 90/642/EMÜ lisadesse, et oleks võimalik nõuetekohaselt jälgida ja kontrollida nende kasutamist ning kaitsta tarbijat. Seepärast tuleks vastavalt muuta direktiivide 86/362/EMÜ, 86/363/EMÜ ja 90/642/EMÜ lisasid.
(9) Käesolev direktiiv on kooskõlas toiduahela ja loomatervishoiu komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Käesoleva direktiivi I lisas esitatud 2,4-DB, linurooni, pendimetaliini, imasamoksi, oksasulfurooni, etoksüsulfurooni, foraamsulfurooni, oksadiargüüli ja tsüatsofamiidi jääkide piirnormid lisatakse direktiivi 86/362/EMÜ II lisa A ossa.
Artikkel 2
Käesoleva direktiivi II lisas esitatud pendimetaliini jääkide piirnormid lisatakse direktiivi 86/363/EMÜ II lisa A ossa. Käesoleva direktiivi III lisas esitatud 2,4-DB ja oksasulfurooni jääkide piirnormid lisatakse direktiivi 86/363/EMÜ II lisa B ossa.
Artikkel 3
Käesoleva direktiivi IV lisas esitatud 2,4-DB, linurooni, pendimetaliini, imasamoksi, oksasulfurooni, etoksüsulfurooni, foraamsulfurooni, oksadiargüüli ja tsüatsofamiidi jääkide piirnormid lisatakse direktiivi 90/642/EMÜ II lisasse.
Artikkel 4
Liikmesriigid jõustavad käesoleva direktiivi järgimiseks vajalikud õigusnormid hiljemalt kuue kuu jooksul pärast selle avaldamist Euroopa Liidu Teatajas. Liikmesriigid teatavad nendest viivitamata komisjonile.
Liikmesriigid kohaldavad neid norme alates 4. juunist 2003.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 5
Käesolev direktiiv jõustub 20. päeval pärast selle avaldamist Euroopa Liidu Teatajas.
Artikkel 6
Käesolev direktiiv on adresseeritud liikmesriikidele.
Brüssel, 3. detsember 2003

Labels: 17
20
0
3
6